APSTIPRINĀTI

ar Tukuma novada Domes 02.07.2015.

lēmumu (prot. Nr.7,9.§.)

Ar grozījumiem, kas izdarīti ar

Tukuma novada Domes 30.05.2017.

lēmumu (prot. Nr,8, 5.§.)

**NOTEIKUMI**

Tukumā

2015.gada 2.jūlijā **Nr.9**

(prot. Nr.7, 9.§.)

**Kārtība, kādā Tukuma novada pašvaldības iestādes un**

**aģentūras plāno un uzskaita ieņēmumus no maksas**

**pakalpojumiem un ar šo pakalpojumu sniegšanu saistītos**

**izdevumus, nosaka un apstiprina maksas pakalpojumu**

**izcenojumus**

Pamatojoties uz likuma „Par pašvaldībām”

21.panta pirmās daļas 14.punkta “g” apakšpunktu,

27.punktu, Publisko aģentūru likuma 17.pantu

**I. Vispārīgie jautājumi**

1. Noteikumi nosaka:

1.1. kārtību, kādā plānojami un uzskaitāmi ieņēmumi no Tukuma novada pašvaldības iestāžu un aģentūru (turpmāk – iestāde un aģentūra) sniegtajiem maksas pakalpojumiem un ar šo pakalpojumu sniegšanu saistītie izdevumi;

1.2. iestāžu un aģentūru sniegto maksas pakalpojumu izcenojumu noteikšanas metodiku;

1.3. iestāžu un aģentūru maksas pakalpojumu izcenojumu apstiprināšanas kārtību.

**II. Ieņēmumu un izdevumu plānošana un uzskaite**

2. Iestādes un aģentūras ieņēmumu apjomu no sniegtajiem maksas pakalpojumiem un ar šo pakalpojumu sniegšanu saistītos izdevumus plāno attiecīgajā budžeta programmā, izstrādājot budžeta pieprasījumu attiecīgajam saimnieciskajam gadam.

3.Iestādes un aģentūras ieņēmumu apjomu no sniegtajiem maksas pakalpojumiem plāno, ņemot vērā katram maksas pakalpojuma veidam apstiprināto cenu (ar pievienotās vērtības nodokli, ja tāds tiek piemērots) un prognozēto sniegto maksas pakalpojuma apjomu.

4. Ieņēmumi no iestāžu un aģentūru sniegtajiem maksas pakalpojumiem tiek ieskaitīti atvērtajos iestāžu un aģentūru pamatbudžeta kontos, un tie tiek izlietoti izdevumu finansēšanai atbilstoši kārtējā gada apstiprinātajam budžeta plānam.

5. Iestādes un aģentūras ar maksas pakalpojumu sniegšanu saistīto izdevumu apjomu plāno tādā pašā apmērā kā ieņēmumus no sniegtajiem maksas pakalpojumiem.

**III. Sniegto maksas pakalpojumu izcenojumu noteikšanas metodika**

6. Lai noteiktu maksas pakalpojumu izcenojumu, iestāde un aģentūra katram maksas pakalpojuma veidam saskaņā ar šo noteikumu [*1.pielikumu*](http://www.likumi.lv/doc.php?id=230308#piel1) izstrādā maksas pakalpojuma izcenojuma aprēķinu.

7. Maksas pakalpojuma izcenojums ietver visas izmaksas, kuras rodas, sniedzot maksas pakalpojumu, un to aprēķina, izmantojot šādu formulu:

**Imp = (Tizm + Nizm)/Vsk**, kur

Imp – viena sniegtā maksas pakalpojuma veida vienas vienības izcenojums;

Tizm – tiešās izmaksas jeb izmaksas, kas ir tieši attiecināmas uz maksas pakalpojuma sniegšanu. Šīs izmaksas parasti ietver maksas pakalpojuma sniegšanai izlietoto materiālu iegādes izmaksas un tiešos izdevumus darba samaksai, kā arī ar šo samaksu saistītās valsts sociālās apdrošināšanas obligātās iemaksas;

Nizm – netiešās izmaksas jeb izmaksas, kas ir netieši saistītas ar attiecīgā maksas pakalpojuma sniegšanu, piemēram, iestādes vadībā un administrācijā nodarbināto darbinieku un citu darbinieku darba algas un ar šīm algām saistītās valsts sociālās apdrošināšanas obligātās iemaksas, pamatlīdzekļu remonta un ekspluatācijas izdevumi, telpu apkures un apgaismošanas izdevumi, pamatlīdzekļu nolietojums, nomas maksa un apdrošināšanas maksājumi, vispārējas nozīmes palīgmateriāli un citi ar attiecīgā maksas pakalpojuma sniegšanu netieši saistīti izdevumi;

Vsk – plānotais maksas pakalpojuma vienību skaits noteiktā laikposmā.

8. Kritērijus izmaksu klasificēšanai tiešajās un netiešajās izmaksās, kā arī netiešo izmaksu attiecināšanai uz konkrēto maksas pakalpojuma veidu iestāde un aģentūra nosaka, pamatojoties uz maksas pakalpojuma un tā sniegšanas procesa specifiku.

9. Maksas pakalpojumu izcenojumu aprēķinā iekļautās izmaksas klasificē saskaņā ar normatīvajiem aktiem par budžeta izdevumu klasifikāciju atbilstoši ekonomiskajām kategorijām, norādot izdevumu klasifikācijas kodu (četras zīmes).

10. Aprēķinot maksas pakalpojumu izcenojumus, nosaka diferencētas maksas pakalpojumu cenas, ņemot vērā pakalpojumu sniegšanas (pieprasīšanas) veidus (piemēram, elektroniskā formā vai personīgi).

11. Aprēķinot maksas pakalpojumu izcenojumus, tajos paredz atvieglojumus normatīvajos aktos noteiktajām mērķa grupām (piemēram, bērni, studenti, daudzbērnu ģimenes, pensionāri, personas, kurām noteikta invaliditāte, bez vecāku gādības palikuši bērni), lai nodrošinātu maksas pakalpojumu pieejamību.

12. Maksas pakalpojumu izcenojumu aprēķinā un maksas pakalpojumu cenrādī izcenojumu summas norāda *euro* un centos.

**IV. Maksas pakalpojumu cenrāža apstiprināšana**

13. Iestādes vai aģentūras izstrādātos maksas pakalpojumu izcenojumu aprēķinus *(1.pielikums)* apstiprina iestādes vadītājs. Par maksas pakalpojumu aprēķināšanas pareizību un atbilstību atbild aprēķina sagatavotājs.

*Ar grozījumiem, kas izdarīti ar Tukuma novada Domes 30.05.2017. lēmumu (prot.Nr.8, 5.§.)*

14. Iestāde vai aģentūra, izmantojot apstiprinātos maksas pakalpojumu izcenojumu aprēķinus (*1.pielikums*), izstrādā maksas pakalpojumu cenrādi kā pielikumu ([*2.pielikums*](http://www.likumi.lv/doc.php?id=230308#piel2)), un iesniedz Tukuma novada pašvaldībā rakstiskā un elektroniskā veidā. Cenrādī norāda maksāšanas kārtību, likmes, atvieglojumus, to piemērošanas nosacījumus un citus īpašos nosacījumus.

*Ar grozījumiem, kas izdarīti ar Tukuma novada Domes 30.05.2017. lēmumu (prot.Nr.8, 5.§.)*

15. Pēc maksas pakalpojumu izcenojumu aprēķinu apstiprināšanas, maksas pakalpojumu cenrāža izstrādāšanas un iesniegšanas, iestādes vadītājs vai aģentūras direktors kopā ar Tukuma novada pašvaldības Juridiskās nodaļas juristu sagatavo:

*Ar grozījumiem, kas izdarīti ar Tukuma novada Domes 30.05.2017. lēmumu (prot.Nr.8, 5.§.)*

15.1. lēmuma projektu par iestādes maksas pakalpojuma cenrāža apstiprināšanu; lēmuma projektam pielikumā pievieno maksas pakalpojumu cenrādi; kā pievienotos dokumentus lēmuma projektam pievieno maksas pakalpojumu izcenojumu aprēķinus;

15.2. lēmuma projektu par pašvaldības saistošo noteikumu par aģentūras maksas pakalpojumu apstiprināšanu, pašvaldības saistošos noteikumus ar pielikumu – maksas pakalpojumu cenrādi, saistošo noteikumu paskaidrojuma rakstu; kā pievienotos dokumentus lēmuma projektam pievieno maksas pakalpojumu izcenojumu aprēķinus.

16. Tuvākajā Finanšu komitejas sēdē tiek izskatīts lēmuma projekts par iestādes maksas pakalpojuma cenrāža apstiprināšanu vai lēmuma projekts par pašvaldības saistošo noteikumu apstiprināšanu par aģentūras maksas pakalpojumiem.

17. Tukuma novada Domes sēdē tiek pieņemts:

17.1. lēmums par iestādes maksas pakalpojumu cenrāža apstiprināšanu;

17.2. lēmums par pašvaldības saistošo noteikumu apstiprināšanu par aģentūras maksas pakalpojumiem.

18. Iestādes maksas pakalpojumu cenrādis stājas spēkā pēc tā apstiprināšanas lēmumā noteiktā laikā. Informācija par iestādes sniegto maksas pakalpojumu izcenojumiem tiek publicēta pašvaldības mājaslapā internetā un iestādes mājaslapā, ja tāda ir izveidota.

19. Aģentūras maksas pakalpojumu izcenojumi kā pašvaldības saistošie noteikumi stājas spēkā likumā „Par pašvaldībām” noteiktajā kārtībā. Informācija par aģentūras sniegto maksas pakalpojumu izcenojumiem tiek publicēta pašvaldības mājaslapā internetā un aģentūras mājaslapā, ja tāda ir izveidota.

20. Jaunus maksas pakalpojumus apstiprina vai grozījumus maksas pakalpojumu cenrādī izdara šādos gadījumos:

20.1. ir izdarīti grozījumi normatīvajos aktos vai mainījušies apstākļi, kas ietekmē iestādes vai aģentūras sniedzamo maksas pakalpojumu klāstu;

20.2. ir būtiski mainījušās (samazinājušās vai palielinājušās) tiešās vai netiešās izmaksas, kuras veido maksas pakalpojumu izcenojumus;

20.3. ir tā mainījies plānoto maksas pakalpojumu vienību skaits noteiktā laikposmā, ka tas būtiski ietekmē vienas pakalpojuma vienības sniegšanas izmaksas;

20.4. maksas pakalpojumu cenrādi pārskata vienu reizi gadā, lai pārliecinātos vai nav jāizdara grozījumi maksas pakalpojumu cenrādī.

**V. Noslēguma jautājums**

21. Noteikumi stājas spēkā 2015.gada 1.augustā.

Domes priekšsēdētājs (personiskais paraksts) Ē. Lukmans

*1.pielikums*

*(Paraugs)*

APSTIPRINU

Iestādes vadītājs \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(amats) (vārds, uzvārds) paraksts)

\_\_\_\_\_\_.gada \_\_\_\_.\_\_\_\_\_\_\_\_\_\_\_\_\_\_

**Maksas pakalpojuma izcenojuma aprēķins**

**Iestāde/aģentūra \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Maksas pakalpojuma veids:...............................**

**Laikposms......................**

|  |  |  |
| --- | --- | --- |
| Izdevumu klasifikācijas kods | Rādītājs (materiāla/izejvielas nosaukums, atlīdzība un citi izmaksu veidi) | Izmaksu apjoms noteiktā laikposmā viena maksas pakalpojuma veida nodrošināšanai |
|  | Tiešās izmaksas |  |
| 1119 | Darba alga pakalpojuma sniegšanā iesaistītajam personālam |  |
| 1210 | Valsts sociālās apdrošināšanas obligātās iemaksas |  |
| 2221 | Izdevumi par apkuri |  |
| 2222 | Izdevumi par ūdeni un kanalizāciju |  |
| 2223 | Izdevumi par elektroenerģiju |  |
| 2224 | Izdevumi par atkritumu savākšanu |  |
| 2233 | Izdevumi par transporta pakalpojumiem |  |
| 2242 | Transportlīdzekļu uzturēšana un remonts |  |
| 2247 | Apdrošināšanas izdevumi |  |
| 2279 | Pārējie izdevumi par pakalpojumiem |  |
| 2311 | Biroja preces |  |
| 2322 | Degviela |  |
| 2350 | Kārtējā remonta un iestāžu uzturēšanas materiāli |  |
|  | Nolietojums (amortizācija) |  |
|  | Tiešās izmaksas kopā: |  |
|  | Netiešās izmaksas |  |
| 1119 | Darba alga pakalpojuma sniegšanā iesaistītajam personālam |  |
| 1210 | Valsts sociālās apdrošināšanas obligātās iemaksas |  |
| 2223 | Izdevumi par elektroenerģiju (apgaismojums) |  |
| 2243 | Inventāra un aparatūras remonts |  |
|  | Netiešās izmaksas kopā: |  |
|  | **Pakalpojuma izmaksas kopā:** |  |

|  |  |
| --- | --- |
| Maksas pakalpojumu vienību skaits (gab.) |  |
| Maksas pakalpojuma izcenojums |  |
|  | |
| Nobraukti km |  |
| Maksas pakalpojuma izcenojums par 1 km |  |
|  | |
| Maksas pakalpojuma izcenojums par 1 stundu |  |
| Maksas pakalpojuma izcenojums par 1 stundu par darbu nakts stundās no plkst.22.00-6.00, brīvdienās un svētku dienās |  |

Aprēķinu sastādīja: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(amats) (vārds, uzvārds) (paraksts)

Domes priekšsēdētājs Ē. Lukmans

2.pielikums

*(Paraugs)*

**Iestāde/aģentūra \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Sniegto maksas pakalpojumu cenrādis**

|  |  |  |  |  |  |
| --- | --- | --- | --- | --- | --- |
| Nr. p.k. | Pakalpojuma veids\* | Mērvienība | Cena bez PVN *(euro)* | PVN *(euro)*\* | Cena ar PVN *(euro)* |
| 1 | A4 lapas kopēšana uz vienas puses | gb | 0.07 | Nav PVN maksātājs | 0.07 |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

*Piezīme. \* Cenrādī pie attiecīgajiem maksas pakalpojumu veidiem izdara atbilstošu atsauci simbola veidā, tabulas beigās norādot likuma „Par pievienotās vērtības nodokli” attiecīgo pantu un tā daļu, saskaņā, ar kuru maksas pakalpojumam piemēro samazināto pievienotās vērtības nodokļa likmi vai pievienotās vērtības nodokli nepiemēro.*

Cenrādī norāda maksāšanas kārtību, likmes, atvieglojumus, to piemērošanas nosacījumus un citus īpašos nosacījumus.

Domes priekšsēdētājs Ē. Lukmans